
Forord

I en verden der jobb for mange oppleves som en plikt, en kilde til stress eller et kappløp for å møte andres forventninger, er det lettå glemme hva arbeidet også kan være: en arena for frihet, styrke og glede.

Men hvordan kommer vi dit? Hvordan skaper vi et jobbliv som ikke bare «fungerer sånn passe», men som løfter oss opp og gir oss energi?

Etter mange år som HR direktør i selskaper som Equinor ASA, NorgesGruppen ASA og Circle K Europa, og som coach for enkeltpersoner og team, har jeg sett et tydelig mønster: De som som tar ansvar for sin egen fremgang i livet – er de som lykkes og trives. De venter ikke på tillatelse eller løsninger fra andre. De legger ikke skylden for manglende resultater utenfor egen kontroll. De tar roret selv. Denne boken er skrevet for deg som vil gjøre det samme.

FRI, STERK og GLAD – Strategier for et bedre jobbliv er en invitasjon til å bli arkitekten av ditt eget arbeidsliv. Gjennom praktiske strategier og refleksjoner guider den deg gjennom tre sentrale områder som kan forandre måten du opplever jobben din på.

Først handler det om å gjøre deg selv god –å bryte seg fri fra begrensende tankesett (selvbegrensende overbevisninger), finne krysningspunktet mellom det som motiverer deg og dine naturlige styrker (selvinnsikt), og etablere rutiner og bedre vaner som gir energi og fremgang (fra ambisjon til handling).

Deretter utforsker boken kunsten å mestre samspill og kommunikasjon – hvordan du kan påvirke andre positivt, stå støtt i møte med motstand, og bidra til et samarbeid som løfter alle.

Til slutt dykker vi inn i hvordan du setter mål som ikke bare gir resultater, men som også skaper mening og verdi – for deg selv og for dem du jobber med.

Gjennom årene har jeg ofte blitt spurt: Hva hindrer egentlig individuelle prestasjoner? I min erfaring er det gjerne frykt – frykt for å feile, for å stå alene, eller for ikke å være god nok – kombinert med manglende klarhet over egne styrker og drivere. Det som derimot forløser prestasjoner, er selvledelse: evnen til å ta ansvar for egen utvikling, sette retning og handle, uavhengig av ytre omstendigheter.

I en tid preget av raske endringer og ny teknologi, mener jeg selvledelse blir viktigere enn noensinne. Hvorfor? Fordi teknologien – alt fra kunstig intelligens til automatisering – endrer spillereglene. Den krever at vi tilpasser oss raskt, tenker selvstendig og finner måter å utnytte mulighetene den gir, samtidig som vi bevarer det menneskelige i arbeidet vårt.

Jeg ser en klar sammenheng mellom selvledelse, endringsledelse og prestasjonskultur. Selvledelse er limet som binder disse sammen. I virksomheter som skal snu et dårlig resultat til et bedre, eller løfte et godt resultat til et fremragende ett, handler om at de ansatte tar eierskap til endringen – og ser seg selv som en del av løsningen – som driver fremgangen. Uten selvledelse blir endring bare tomme ord fra toppen, og prestasjonskulturen forblir skjør. Når individer imidlertid tar styring i eget jobbliv, skjer noe magisk: De blir en medskaper av både sin egen suksess og virksomhetens fremtid.

Så hvordan setter vi selvledelse på kartet? For ledere handler det om å gå foran som rollemodeller –å vise vei ved selv å ta ansvar og være åpne om egne utfordringer og løsninger. Toppledelsen må tydelig kommunisere at selvledelse er en forventning, ikke bare en mulighet, og samtidig gi rom for prøving og feiling. HR har en nøkkelrolle i å initiere dette arbeidet – gjennom å utvikle verktøy, opplæring og rammer som støtter ansatte i å ta eierskap til egen utvikling. Alle ansatte må for eksempel ha en konkret utviklingsplan som skal gjøre dem bedre hvert år med konkrete tiltak og tidsfrister. Et råd jeg ofte gir ledere, er å stille spørsmål i stedet for å gi svar: Hva trenger du for å lykkes? Hva kan du selv gjøre annerledes for å lykkes bedre? Dette trigger refleksjon og ansvarlighet hos både ledere og medarbeiderne.

Dette er ingen bok om raske løsninger eller tomme løfter. Den krever noe av deg: at du ser ærlig på deg selv og spør – hva holder meg tilbake? Hva driver meg fremover? Hva kan jeg gjøre for å forme et jobbliv jeg trives i? Jeg har møtt utallige mennesker som lengter etter noe mer – mer frihet til å være seg selv, mer styrke til å møte utfordringer, og mer glede i hverdagen. Denne boken deler innsikt og verktøy fra forfatterens år i næringslivet, destillert til strategier du kan bruke, enten du er leder, medarbeider eller bare nysgjerrig på hvordan du kan få mer ut av jobben din.

Så ta et dypt pust, sett deg godt til rette, og bli med på reisen mot et friere, sterkere og gladere jobbliv. Du har makten til å skape det – og du fortjener det.

Olav Haraldseid, Forfatter, landslagstrener, toppleder

Refleksjoner

Det er lettå glemme at du fortjener å ha det bra på jobben – både i kropp og sinn. Jeg har vært der selv – kjempesliten etter arbeidsdagen og tynget av både jobb og livets små og store utfordringer. Kveldene var ofte et ork, energien var lav, og helsen fikk kjørt seg. Kanskje du har det slik nå? Jobblivet koster deg litt for mye, hvor du mister mer energi enn du får tilbake. Du liker ikke at det går ut over dem du er glad i. Det plager deg at leveransene dine ville vært bedre om du hadde mer energi.

Men hva om du kunne endre på dette? Hva om du kan finne styrken som gjør at du oftere går på jobb med et smil, fylt med energi og motivasjon? Hva om du kan finne måter å være i en jobb på som får deg til å vokse – både som person og profesjonelt?

Sannheten er at når vi føler oss motiverte, er vi i stand til å prestere så mye mer enn vi trodde var mulig! Det blir det gode leveranser og resultater av.

Motivasjon er drivstoffet som får deg til å bevege deg fremover. Når du finner det som virkelig motiverer deg, vil du oppdage en helt ny energikilde. For meg var det nødvendig å skifte jobbinnhold, men det er mulig å få et bedre jobbliv med mindre omfattende grep.

Uansett hvor vanskelig det virker, er det verdt å investere i deg selv og finne ut hva som faktisk driver deg. Når du får økt innsikt i hva det er, vil du kunne ta bedre valg. Men du kan også vinne på å forstå hvordan ditt tankesett og dine daglige vaner hindrer forbedring. Som jeg lærte selv, har fleksibilitet og kontroll over hverdagen stor betydning. Hva vil ha stor betydning for deg? Er det å få mer tid til planlegging gjennom å sette grenser oftere? Eller bry deg mindre om kollegaers atferd du ikke har kontroll over?

Det startet med at jeg begynte å ta ansvar for min egen energi og jobbtilfredshet. Ansvaret kom med min beslutning om at slik som jeg har det nå, vil jeg sette en stopp for! Det var ingen som kunne fortelle meg sannheten om hva det innebar. Jeg måtte stille meg selv noen spørsmål som var krevende. Som du spør, vil du få svar! I prosessen oppdaget jeg et nytt perspektiv på jobblivet – og fikk en jobb som passet meg perfekt.

Tenk på hva som vil skape mer energi i din hverdag. Er det mer fleksibilitet? Fraværet av negativt indre press? Må du la andre bli mer kjent med den du er, slik at de kan tilpasse seg deg mer? Har du mistet drive, og trenger nye mål å strekke deg mot?

Når du finner ditt svar, begynner prosessen med å forme jobblivet du ønsker deg.

Ja, det er krevende å gå innover i eget sinn. Men det er den mest verdifulle øvelsen du kan gjøre. Ved å stille deg selv de riktige spørsmålene og tørre å grave dypti hva som gir deg mening, åpner du døren til et jobbliv fylt med energi, engasjement og fremgang. Det vil ta tid – kanskje flere forsøk – men det er i prosessen du vokser.

Tenk at det er små skritt du kan ta, og som gjør at du blir glad i jobben. Kanskje det er å finne ditt skjulte talent – det du er fantastisk god på, og som faller deg lett? Som det finnes en mulighet for at du kan bruke?

Jeg måtte akseptere at mitt talent ikke lå i jussen, som jeg hadde brukt flere år og mye penger på å investere i. Å komme seg fri fra tanken om at det jeg har investert i, må jeg bruke, var derfor nødvendig for å ta nye, små steg i riktig retning.

Du har flere talenter som kan bli nøkkelen til ditt fremtidige, bedre jobbliv. Når du gjør litt mer av det som motiverer deg, og som du er god på, vil du oppleve mindre energiforbruk, raskere læring og oftere fremgang. Du har allerede tilstrekkelige ressurser. Nå er det på tide å ta ansvar og bruke dem!

FORMÅLET MED BOKEN

Denne boken gir deg innsikt i strategier, tankesett og kommunikasjonsverktøy som mine 25 år som ledercoach har vist at virker i praksis. Jeg håper den også gir deg klarhet, som er forutsetninger for å ta bedre valg i jobblivet.

I et jobbliv vil du være under påvirkning av egen leder. Gjennom tusenvis av coachingsamtaler med ledere har jeg lært mye om hva som fungerer i møtet med egen leder. Du vil få konkrete råd og vinklinger med god effekt. De vil hjelpe deg til å ha åpne og ærlige samtaler med egen leder. Men tiden du tilbringer med kollegaer og kunder er ofte mye lengre. I det samspillet ligger mange fallgruver for støy og misforståelser som fort blir negative opplevelser du «taper» på. Derfor vil jeg gi deg noen enkle grep som gjør at jobblivet ditt påvirkes mindre av andres negative og begrensende atferd.

Det er på innsiden, i ditt tankesett, det starter. Jeg håper å kunne inspirere deg til å justere tankesettet ditt og øke tiden på å visualisere hvordan du vil ha det. Når du ser klarere hvordan du vil ha det, kan du også konkretisere strategier som tar deg dit du ønsker. Hensikten er å trigge din evne og vilje mot et bedre jobbliv, hvor du har det bra!

Når vi har det bra, gjør vi det bra. Det høres enkelt ut, men det er et klart budskap! Føler vi overskudd og har et positivt, proaktivt tankesett, sprer vi den energien til andre. Det vi sender ut, får vi som regel raskt tilbake. I en hverdag hvor vi bruker KI oftere for å finne konkrete svar, får vi mer tid og rom for “menneske til menneske” kommunikasjon. Det åpnes opp nye muligheter til å bli mer kjent med hvordan andre tenker, til å lytte hverandre ut og ta inn andres perspektiver. Men som i alle endringsprosesser starter det med deg selv, det gjør også denne boken!

HVORDAN ER BOKEN LAGT OPP?

Boken har tre deler:


	Gjør deg selv god: Hvordan kan du skape en modus hvor du føler deg sterk og glad? Hvordan får du energi til å være proaktiv og engasjert? Hvordan legger du selv til rette for mer frihet og kontrolli jobblivet ditt – hvor du styrer oppmerksomheten fra erfaringene dine mot at de gir deg styrke og muligheter?

	Bli god på samspill og kommunikasjon: Minst 80 prosent av all støy på en arbeidsplass er relatert til samspill og kommunikasjon. I denne delen får du verktøy for å kommunisere bedre med kollegaer og ledere. Du får vite hvordan du kan bli den som styrer mot felles beste, øker nysgjerrigheten og aksepten for ulike meninger, og selv sørger for å si det som det er. Her vil du lære om hvordan du kan redusere støyen som hindrer effektivitet og fremgang.

	Bli god på å sette mål som gir verdifulle resultater: Hvordan være en som bidrar til viktig endring og utvikling? Hvordan legge opp en målprosess som gjør deg god? Denne delen handler om å øke arbeidsgleden ved å vite at du gjør en verdiskapende jobb.



Boken er personlig og ærlig, og basert på mine erfaringer som ledercoach. Ingen spesifikke personer eller arbeidsgivere blir nevnt, men eksemplene og rådene kommer fra virkelige samtaler og prosesser.

Så, hva venter du på? La oss starte prosessen mot å oppdage din egen motivasjon, og hvordan du skaper et bedre jobbliv – hvor du oftere er på ditt beste!

